  Туспуктэм: t.me/elvira_pinchuk Майя Бывальцева Грак ёрос эмъюртлэсь стационарзэ рос-прос тупатъям бере усьтӥзы. Со сярысь Удмуртиысь тӧролэн но кивалтэтлэн пресс-службазы ивортӥз. « Тупатъян ужъёс Удмуртилэн коньдэтэз чотын мынӥзы, оглом 16 миллион манет котыр висъямын вал » Эльвира Пинчук, Удмуртиысь кивалтэтлэн тӧроезлэн воштӥсез Со коньдонэн кӧня ке укноосты но ӧсъёсты, выжез воштӥзы, шуныт сётон, ву сётон но пож ву кошкон сӧзнэтъёсты тупатъязы, липетэз но тӧлатон сӧзнэтэз выльдӥзы. Стационарын 30 койка уен-нуналэн улыны чакламын, 17 койка – нуназелы. Тупатъян ужъёсты нуон дыръя ёзэтэз юртлэн мукет этажаз выжтылӥзы, эмъюрттэт сётонэз ӧз дугдытъялэ. Тодэ вайытом, ужъёсты кылем арын куарусёнэ кутскизы вал.  Ватсалом, 2022-тӥ арын эмъюртъёсты тупатъяны элькун коньдэтысь ватсаса 500 миллион манет висъязы. Тегъёс: Грак тупатъянужъёс эмъяськонниос Удмуртия  